贈戴漁
作者：王質
朝代：宋

paragraphs: 李氏小房何必廬，顔氏心齋自有書。
吾衰久矣不復夢，子歸求之師有餘。
千春杏花開闕里，萬代風聲吟舞雩。
靜聽猶聞喚回也，驚起不覺呼參乎。
茫茫空裏撮不得，歷歷箇中殊不疎。
一點外皆閒事業，三聲中有大工夫。
莫欺山東老王質，撥醒江南窮戴漁。
若逢有眼但舉似，漫敲此骨真何如。
能于靈府鑽三寸，敢許孟門增一徒。
清風各自在何處，明月相看元不孤。
他還見汝不見汝，定是故吾非故吾。